Jeg forstår godt din uro. Faktum er, at der godt kan være en arvelig tendens til demens, men forstå det ret: Kun sjældent er det en decideret arvelig sygdom. Langt oftere handler det om, at man i familiens arveanlæg kan bære på gener, der gør én mere eller mindre sårbar. Akkurat som vi kan bære på en familiær risiko for eksempelvis blodtryksforhøjelse eller gigtsygdom. Eller omvendt være så heldige at være ekstra beskyttede. Heldigvis kan vi selv gøre noget for at sænke faren, hvis vi er i risikogruppen for demens. Blandt næsten 200.000 englændere så en forskergruppe, at når personer med arvelig forøget risiko for demens vælger at spise sund mad, bevæge sig, lade være med at ryge og holde sig mentalt i sving, så falder faren for Alzheimers sygdom. Det nytter altså at gøre en indsats omkring levevisen. Lad være med at gå bekymret i seng, men benyt muligheden for at inspirere familien til at spise mere plantebaseret mad og flere fisk, bevæge jer hver dag, læse bøger, gå i teatret, følge med i samfundslivet, ja i det hele taget bruge hovedet, lade være med at ryge, samt ikke drikke for meget. Det vil også gavne helbredet på alle mulige andre områder.